Die USS George Washington was 'n kernaangedrewe duikboot van die Amerikaanse Vloot en die eerste duikboot ooit wat ballistiese missiele gedra het. Die George Washington was nie 'n doelgerigte ontwerp nie, maar was omgebou vanaf die eerste USS Scorpion en later as die George Washington hernoem; die klas is ook na die duikboot vernoem. Die Scorpion is in twee gesny en verleng met 39,6 m om sestien missiele te kan dra. Die duikboot is in Junie 1960 deur Electric Boat Company voltooi en op 20 Julie 1960 is die eerste ballistiese missiel suksesvol vanuit die water afgevuur. 'n Tweede missiel is 'n uur later afgevuur. Die missiel tref sy teiken suksesvol na 'n tog van 1 770 km. Twee weke later is alle toetse voltooi en die duikboot vertrek na Charleston waar 'n vol vrag van 16 missiele aan boord geneem word. Die 16 missiele het meer slaankrag gehad as die totale bomme wat gedurende die Tweede Wêreldoorlog ontplof het. Op 21 Januarie 1961 voltooi die duikboot sy eerste patrollie van 66 dae onderwater, en daarmee begin die George Washington sy lewensloop van patrollies.